NUM staak by Idwala CarbonatesFoto: Idwala Industrial Holdings Die National Union of Mineworkers (NUM) in KwaZulu-Natal het Maandag gesê sy lede het by Idwala Carbonates in Port Shepstone begin staak ná loononderhandelings vasgeval het. Die aanleg myn seldsame wit kalksteen en dolomitiese kalksteen. Volgens die vakbond het sy lede verlede week Woensdag begin staak toe die bestuur van Idwala Carbonates geweier het om hul aanbod van ŉ basiese salaris te verhoog. Idwala Carbonates bied ŉ verhoging van 6.5% terwyl NUM 8% eis. Die maatskappy bied ŉ ekstra R140 aan op die huidige R1 000-behuisingstoelaag, terwyl NUM R1 500 eis. Muzikayise Zakwe, streeksekretaris van die NUM in KwaZulu-Natal, het gesê die maatskappy het ŉ “waardelose” lening van R20 000 aangebied, wat voorwaardelik is aan ŉ lid se kredietrekord. “Die NUM eis ook dat skoftoelaes gestandaardiseer word en die maatskappy is nie bereidwillig om dit te doen nie. NUM in KwaZulu-Natal hou vol dat die houding van die werkgewer die proses versaak, aangesien NUM alle ander alternatiewe ondersoek het voor die keuse gemaak is om te staak,” het Zakwe bygevoeg. “Die staking sal voortduur totdat die maatskappy ŉ redelike aanbod maak. Sommige van die kwessies is tydens vorige gesprekke aangeroer, maar geen oplossing is bereik nie. Die vakbond het besluit om sy reg uit te oefen om te staak.” Zakwe het gesê die NUM gesels met sy tak by die sementvervaardiger NPC om sy lede aan te moedig om met ŉ sekondêre staking te begin. “Ons glo NPC sal die geleentheid aangryp, aangesien hulle tans by die KVBA is oor lone. NPC bied ook nie enige progressiewe aanbod wat die NUM sal oortuig om ŉ ooreenkoms te onderteken nie,” het hy verduidelik.